PepsiCo

PepsiCo, Inc. — амэрыканская шматнацыянальная карпарацыя ў галіне харчовых прадуктаў і напояў зь сядзібай у Гарысане штату Нью-Ёрк. Дзейнасьць PepsiCo ахоплівае ўсе аспэкты рынку харчовых прадуктаў і напояў. Кампанія кантралюе вытворчасьць, разьмеркаваньне і маркетынг сваёй прадукцыі. Яна была створаная ў 1965 годзе ў выніку зьліцьця кампаніяў Pepsi-Cola Company і Frito-Lay. З таго часу PepsiCo пашырыла сваю дзейнасьць далёка па-за межы свайго асноўнага прадукту Pepsi і ператварылася на трымальніка надзвычай разнастайнага шэрагу харчовых і напойных брэндаў. Сярод значных набыцьцяў былі Tropicana Products у 1998 годзе, The Quaker Oats у 2001 годзе (што дадало карпарацыі брэнд Gatorade), а таксама Pioneer Foods у 2020 годзе за 1,7 млрд даляраў ЗША. У студзені 2021 году кампанія валодала 23 брэндамі, а гадавое абарачэньне кожнага зь іх перавышала 1 млрд даляраў. PepsiCo працуе ва ўсім сьвеце, а ейная прадукцыя распаўсюджвалася больш як у 200 краінах і тэрыторыях, што прыносіла ёй гадавы чысты прыбытак у звыш 70 млрд даляраў ЗША. PepsiCo уважаецца за другую паводле чыстага прыбытку і рынкавай капіталізацыі кампанію-вырабніка харчовых прадуктаў і напояў у сьвеце пасьля Nestlé. У сьпісе Forbes Global 2000 за 2023 год кампанія займала 82-е месца. Флягманскім прадуктам кампаніі ёсьць напой Pepsi, які цягам пакаленьняў канкуруе з напоем Coca-Cola. Гэтае суперніцтва часта называюць «вайнамі колы». Хоць Coca-Cola прадаецца лепш за Pepsi у ЗША, PepsiCo ёсьць найбуйнейшай харчовай кампаніяй Паўночнай Амэрыкі паводле чыстага прыбытку. Разьмеркаваньне і разьліў напояў кампаніі ажыцьцяўляюцца як самой PepsiCo, гэтак і ліцэнзійнымі разьліўнымі прадпрыемствамі ў асобных рэгіёнах. У Беларусі газаваны напой Pepsi паводле ліцэнзіі разьлівае броварная кампанія «Лідзкае піва». Крыніцы Вонкавыя спасылкі Афіцыйны сайт.